Feesrugby is pure perd - Supplements - Erongo
Thursday, June 27th, 2019 04:10:21
Feesrugby is pure perd
Saterdag van vroegoggend gaan daar strandrugby by LukZet gespeel word.
Tien spanne het vroeg laat weet dat hulle gaan aantree wanneer 'n strandrugbytoernooi Saterdag as deel van die Hentiesfees op die veld by die LukZet-perdesentrum aangebied gaan word. Lokaas vir Saterdag se toernooi is prysgeld van N$16 000 wat in die spel gaan wees.
Spanne sal hulle nog tot 'n dag voor die tyd kan inskryf, maar onder die vroegkommers was spanne van Hentiesbaai, Swakopmund, Walvisbaai en ook Windhoek. Die spanne van die kusdorpe is taamlik vertroud met die toestande met "touchies" wat gereeld daar gespeel word. Die veld is sowat 500 meter van die hooftent van die Hentiesfees, maar die prysuitdeling sal Saterdagmiddag ook by LukZet gehou word met van die spelers wat moontlik vroeg na hul tuisdorpe sal wil terugkeer.
Die toernooi sal Saterdag om 08:00 begin en na verwagting tot omstreeks 15:00 voortduur. Spanne wat in die eerste drie plekke eindig, sal in die prysgeld deel. Elkeen van die spanne sal deur sewe spelers op die veld verteenwoordig word.
Inskrywingsgeld beloop N$700 per span.
By LukZet gaan dit Saterdag veel meer as net rugby wees. Musiek gaan deurlopend verskaf word en 'n Miss Touchies gaan aangewys word.
Vir die kleinspan gaan daar 'n afsonderlike prethoekie wees met geleenthede om self 'n bietjie in die saal op 'n perd se rug te sit. Restaurantgeriewe en 'n snoepwinkel is op die terrein. Troetelsessies gaan met die diere aangebied word en daar sal geleenthede wees om 'n bietjie donkiekar te ry.